REPUBLIKA SRBIJA

NARODNA SKUPŠTINA

Odbor za ustavna pitanja

i zakonodavstvo

04 Broj: 06-2/394-21

29. septembar 2021. godine

B e o g r a d

Z A P I S N I K

62. SEDNICE ODBORA ZA USTAVNA PITANjA I ZAKONODAVSTVO

NARODNE SKUPŠTINE, ODRŽANE 29. SEPTEMBRA 2021. GODINE

 Sednica je počela u 15.00 časova.

 Sednicom je predsedavala Jelena Žarić Kovačević, predsednik Odbora.

 Sednici su prisustvovali članovi Odbora: Nevena Veinović, Violeta Ocokoljić, Uglješa Mrdić, Vuk Mirčetić, Balint Pastor, Luka Kebara, Dubravka Kralj, Olja Petrović, Ilija Matejić i Željko Tomić.

Sednici je prisustvovali su i: Vojislav Vujić, zamenik člana Odbora Marije Jevđić, Borislav Kovačević, zamenik člana Odbora Đura Perića, Dejan Kesar, zamenik člana Odbora Đorđa Todorovića, Dijana Radović, zamenik člana Odbora Tome File i Adam Šukalo, zamenik člana Odbora Milenka Jovanova.

Sednici je prisustvovao i Zoran Tomić, narodni poslanik.

 Sednici nije prisustvovao član Odbora Jovan Palalić niti njegov zamenik.

Sednici Odbora prisustvovali su i: Branko Marinković, zamenik generalnog sekretara Narodne skupštine i Vladimir Vinš, viši savetnik u Ministarstvu pravde.

 Na predlog predsednika, Odbor je jednoglasno (16 glasova za) utvrdio sledeći

**D n e v n i r e d:**

 1. Razgovor putem video linka članova Odbora za ustavna pitanja i zakonodavstvo sa predstavnicima Venecijanske komisije Saveta Evrope.

 **Prva tačka dnevnog reda:** Razgovor putem video linka članova Odbora za ustavna pitanja i zakonodavstvo sa predstavnicima Venecijanske komisije Saveta Evrope

 Predsednik Odbora zahvalila se predstavnicima Venecijanske komisije na direktnom odnosu i bliskoj komunikaciji koja je ostvarena tokom važnog procesa reforme pravosuđa, koji treba značajno da doprinese i napretku Srbije u procesu evropskih integracija i konstatovala da Venecijanska komisija, kao stručno telo koje čine eksperti, pruža veliku podršku Srbiji u ovom važnom procesu.

 U svom obraćanju predsednik Odbora je istakla da je tokom procesa izmene Ustava Republike Srbije u oblasti pravosuđa, koji je otpočeo još 2018. godine, postignut visok nivo transparentnosti i inkluzivnosti, i dodala da se stručna i zainteresovana javnost u velikom stepenu uključila tokom dva kruga javnih slušanja, koja su održana u prethodnom periodu, u Beogradu, Nišu, Novom Sadu i Kragujevcu. Podsetila je da su aktivno učešće na javnim slušanjima uzeli predstavnici pravosuđa, strukovnih udruženja, nezavisnih državnih organa, stručne javnosti, advokatskih komora, civilnog društva, ambasada i međunarodnih organizacija.

 Predsednik Odbora je tokom razgovora obavestila učesnike razgovora da je Radna grupa za izradu akta o promeni Ustava Republike Srbije formirana 23. juna, i da je održala do sada 13 sednica, kako bi se ustavni amandmani dodatno popravili i pravosuđe postiglo potpunu nezavisnost i efikasnost u radu, i kako bi sudska grana vlasti u Srbiji bila na nivou zemlja Evropske unije. Ona je istakla da je Radna grupa sagledala sve predloge, primedbe i ideje koje su bile iznete da održanim javnim slušanjima kako bi se došlo do najboljeg teksta akta o promeni Ustava Republike Srbije i teksta ustavnog zakona za sprovođenje Ustava Republike Srbije, a koji je Odbor na sednici održanoj 21. septembra usvojio i uputio Venecijanskoj komisiji na razmatranje i dodala da su smernice Venecijanske komisije bile su od velike koristi u ovom radu.

 Predsednik Odbora je u razgovoru istakla i da treba raditi na novom zakonu o referendumu, imajući u vidu da je postojeći zakon usvojen 1994. godine, izmenjen 1998, a da je važeći Ustav Republike Srbije donet 2006. godine, te da Zakon o referendumu i narodnoj inicijativi nije usaglašen sa važećim Ustavom Republike Srbije. Kao važno, istakla je da ovaj skupštinski saziv, koji je započeo posao promene Ustava, taj posao treba i da dovede do kraja, jer nakon održanog referenduma, Narodna skupština treba i da potvrdi rezultate referenduma.

 U nastavku razgovora predstavnici Venecijanske komisije su se interesovali za pojedina rešenja koja su sadržana u predloženim ustavnim amandmanima.

Sednica je završena u 15,30 časova.

 SEKRETAR PREDSEDNIK

dr Radoje Cerović Jelena Žarić Kovačević